2018. szept. 1. 16:27
A Scuderia Toro Rosso elégedett lehet, miután Pierre Gasly ott tudott lenni a legjobb 10 között az Olasz Nagydíj időmérő edzésén.
A Honda egyre jobb teljesítményt mutat, ami immáron jól látható. Ennek a Red Bull nagyon örülhet, hiszen a „bikák” a Toro Rossóhoz hasonlóan a Honda motorjait fogják használni.
Már Spa-Francorchampsban is meglepően erős volt a Honda, és úgy tűnik, ez a szintén „motorgyilkos” Monzában sincs másképp, ahol nagyon nagy szerepe van az erőnek és a végsebességnek.
Gasly, aki 2019-től Max Verstappen csapattársa lesz a Red Bull Racing istállónál, ma a 9. helyet szerezte meg az időmérő edzésen Monzában. A francia már akkor nagyon boldog volt, amikor tudatták vele, hogy ott van a Q3-ban.
„Mérhetetlenül boldog vagyok a mai nap miatt. Rendkívül elégedett vagyok, mert ez több, mint amit várhattam. Nagyszerű érzés volt bejutni a Q3-ba, és még ott is javítani tudtam egy helyezést. Csodálatos érzés itt lenni. Kicsit olyan, mintha már ezekért az eredményekért is pontokat kaptunk volna.”
„Remekül használtuk ki a lehetőségeket, és a szélárnyékot, ami sokszor ezen a pályán kulcsfontosságú. Fantasztikus, hogy egy ilyen eredményt értünk el ezen a helyszínen, ami a Toro Rosso hazai futama. Nagyon sok rajongó van itt, akik nekünk is szurkolnak, és ez rendkívül motiváló.”
„Hiszem, hogy vasárnap is sikerülhet elérnünk ezt az eredményt. A csomag jól működik, és a Hondának is hálás vagyok a motorért. Elvégeztük a munka felét, de a legfontosabb rész csak most jön. Remélem, hogy minden rendben lesz a startnál és az első körben. Ha igen, onnan kézben tudjuk tartani az eseményeket. Ez a célom, és persze az, hogy minél előrébb kerüljek.”
A Toro Rosso technikai személyzete egy nehezebb hétvégére számított, de a versenyképességük őket is meglepte, élen a Hondával. A japánok hangsúlyozták, miután Belgiumban és Olaszországban is nagyon nagy szerepet játszik a motorerő, különösen elégedettek a látottakkal. Ezzel együtt a csomag megbízhatóan futott eddig, amit szintén kiemeltek a gyártónál.
Brendon Hartley a másik Toro Rossóval csak a 18. helyen végzett, és rögtön kiesett a Q1-ben.
„Örülök a csapat eredményének, és annak, hogy Pierre ott volt a Q3-ban. Ez egy nagyon erős teljesítmény tőlünk és a Hondától, amire büszkének kell lennünk. Egy ilyen motorerő-pályán ez remek dolog.”
„Az időmérő nagyon szoros volt. Minimális különbségek döntöttek, és noha nem mentem rosszul, kiestem a Q1-ben. Ez sajnálatos, de persze mehettem volna gyorsabban is. A kis különbségek sokba kerültek, de még így is jó munkát végeztünk, és holnap sok lehetőségünk lehet az előzésre. Szóval kissé kiábrándító, hogy így alakult, és ha 0,1 másodperccel gyorsabb vagyok, akkor több hellyel is előrébb kerülhettem volna. Most már mindegy, a versenyre kell koncentrálni, és a büntetésekkel előrébb kerülök.”